आमच्याकडे नेत्यांना भाऊ, आप्पा, तात्या आणि त्यांच्या मुला-मुलींना दादा-ताई म्हणण्याची प्रथा आहे. म्हणून तुमच्या तीर्थरूपांना आमच्याकडे ट्रंपतात्या म्हटलं जातं, तर तुम्ही आमच्यासाठी इवांकाताई!

तर ताई, तुमचं भारतात स्वागत! हैदराबादला तुम्ही आला आहात. तुमच्यासाठी हैदराबाद शहरच नाही तर आजूबाजूच्या परिसरानंच कात टाकलीये. निझामशाहीची राजधानी म्हणून ओळख असलेल्या या शहरानं IT क्रांतीनंतर सायबराबाद म्हणून ओळख मिळवली.

या कायापालटानंतर आत्ता तुमच्यामुळं पुन्हा एकदा हे शहर कात टाकतंय. चकाचक रस्ते, रंगवलेल्या भिंतींनी तुमचं स्वागत केलं आहे. 

इवांकाताई, तुम्ही हैदराबादला आलात याचा आम्हाला आनंद आहेच. पण आमची इच्छा आहे की तुम्ही आमच्या मुंबईला एकदा तरी येऊन जा ना!

कसंय, तुम्ही एक दिवसासाठी मुंबापुरीत आला तर या महानगरीचंही रुपडं पालटून जाईल.

खरंतर तुम्ही ज्या ग्लोबल आँत्रेप्रेन्युअरशिप समिटसाठी आला आहात, तो मोठाच कार्यक्रम आहे. आणि त्यासाठी हैदराबादेत कामं केली जाणार होतीच.

पण तुम्ही येणार म्हणून खास मेहनत घेतली गेली आहे. तेलंगणा सरकारनं कायापालटासाठी आठ कोटी खर्च केलेत. 

त्याशिवाय हैदराबाद महान... आणखी 4000 वर्णांसाठी लेख सुरू ठेवा:
गरपालिकेनं बराच खर्च केलाय. त्यांनी आकडा अजून उघड केलेला नाही.

आमची मुंबई महानगरपालिकाही काही कमी श्रीमंत नाही. तुम्ही येणार असाल तर तीही भरपूर खर्च करू शकते.

हैदराबादचे खडबडीत रस्ते तुम्ही येणार म्हणून एकदम गुळगुळीत झाले आहेत. तुमचा कार्यक्रम जिथं होत आहे ते हैदराबाद इंटरनॅशनल कन्व्हेंशन सेंटर, मादापूर येथील IT हब या भागातले रस्ते जणू काय नव्यानंच बांधले गेलेत.

तसं तर हैदराबादचे अनेक रस्ते अनेक दिवसांपासून डागडुजीची वाट पाहत होते. तुमच्या येण्यानं त्यांचं भाग्य उजळलं आहे.

बरं, फक्त रस्तेच चकाचक केलेत, असं नाही. आजूबाजूचे फूटपाथ, भिंती यांचीही रंगरंगोटी करण्यात आली. शोभेत आणखी भर म्हणून फूटपाथवर कुंड्याही ठेवण्यात आल्या आहेत. 

आम्ही मुंबईकर तर खड्ड्यातूनच वाट काढत असतो. "नेमेची येतो 'खड्ड्यांसह' पावसाळा", अशी आमची परिस्थिती.

तुम्ही आलात तर खड्ड्यांपासून मुक्ती तर होईलच आमची, वरून चकाचक रस्तेही मिळतील. 

रस्ते कोणी दुरुस्त करायचे यावर आमच्याकडे सेनेची महापालिका आणि भाजपचे राज्य सरकार यांच्यात वादावादी सुरूच असते. तुम्ही येणार म्हटल्यावर दोघं मिळून एकदिलाने खड्डे बुजवतील.

तुम्ही येणार म्हणून चारमिनारलाही झळाळी मिळाली म्हणे. तुम्ही तिथं थांबणार का, हे अजूनही नक्की नाही. पण तुम्ही काही सेकंदासाठी तरी थांबणार, हे गृहित धरून चारमिनारला झळाळी देण्याचं काम झालं. 

अशीच अनेक ऐतिहासिक स्थळं मुंबईतही आहेत. त्यांच्या दर्शनासाठी तुम्ही आलात तर त्यांच्याकडे महापालिकेचं थोडं लक्ष जाईल. 

तुम्ही गोवळकोंड्याच्या किल्ल्यावर जाणार आहात म्हणून तो किल्ला डासमुक्त करण्याची मोहीम हाती घेण्यात आली.

किल्ल्यावर धूरफवारणी तर झालीच आहे. याशिवाय किल्ल्याच्या भिंतींवर लेमन ग्रास लिक्विड फवारण्यात आलंय, जेणेकरून एकही डास तुमच्या आसपास भटकता कामा नये. 

आमच्या मुंबईकरांचं तर डासांनी जगणं मुश्किल केलंय. तुम्ही आला तर आमची मुंबई महापालिका अगदी तत्परतेने डासांचा बंदोबस्त करेल आणि आमचीही डासांपासून थोडीफार मुक्ती होऊ शकेल. 

बरं किल्ल्याचाच विषय निघाला म्हणून सांगतो, आमच्याकडेही रायगड आहे. शिवरायांच्या स्वराज्याची राजधानी राहिलेल्या आमच्या या रायगडावर प्यायला पाणीही सहजासहजी मिळत नाही. 

स्वराज्याच्या राजधानीची हेळसांडच झाली आहे. तुम्ही गोवळकोंड्याप्रमाणे रायगडाला भेट दिली तर आमच्या सरकारचंही रायगडाकडे लक्ष जाईल.

आमच्या मुंबईत आल्यावर...